1.

retter følgende henstillinger til Rådet og Kommissionen og beder dem tage hensyn til dem i forbindelse med forhandlingerne; a) fortsat at insistere på en bred og vidtspændende og juridisk bindende aftale, som er baseret på den fælles forpligtelse til menneskerettigheder, og som dækker hele spektret af samarbejde mellem parterne og repræsenterer et skridt opad i forhold til den nuværende partnerskabs- og samarbejdsaftale, både hvad angår omfanget af forpligtelserne og de omhandlede emner; at insistere på, at aftalen bør indeholde håndhævelsesmekanismer for dens relevante dele; b) at insistere på, at Ruslands overtrædelse af Georgiens suverænitet og territoriale integritet og dets rolle i gasstriden i starten af 2009 i alvorlig grad bragte forbindelserne mellem EU og Rusland og forhandlingerne om den nye aftale i fare; c) at insistere på, at EU's forbindelser til Rusland bør være baseret på respekten for folkeretten og alle bindende aftaler og traktater, som Rusland og EU's medlemsstater har tiltrådt, herunder FN-pagten, EMRK og det europæiske energicharter, samt de regler og forpligtelser, som påhviler medlemmerne af OSCE og Europarådet; d) at insistere på, at et tæt og strategisk partnerskab, styrket samarbejde og gode naboforbindelser mellem EU og Rusland såvel som den amerikanske regerings nye politik over for Rusland kan skabe et stabilt grundlag og en forudsætning for stabilitet, sikkerhed og velfærd i Europa og på verdensplan; glæder sig i denne forbindelse over den amerikanske regerings erklæringer om det store potentiale for samarbejde med Rusland; e) at indføre en høringsmekanisme under den højtstående repræsentants ansvar, som ville give medlemsstaterne mulighed for i god tid at høre hinanden om ethvert bilateralt spørgsmål – enten en aftale eller tvist – med Rusland, som kunne have indflydelse på andre medlemsstater og EU i sin helhed og dermed gøre det muligt for EU at tage et standpunkt, som er så konsekvent som muligt ved at sikre, at alle medlemsstaters interesser fuldt ud inddrages, og forhindre, at en medlemsstat kan blokere for forhandlingerne på et senere tidspunkt; f) at insistere på at styrke Det Parlamentariske Samarbejdsudvalgs rolle i den nye aftale for at styrke den parlamentariske dimension i samarbejdet mellem EU og Rusland; g) at gentage de forpligtelser, som både EU's medlemsstater og Rusland har indgået på internationalt plan, særligt som medlemmer af Europarådet og OSCE, og at give udtryk for bekymring over for den russiske regering over menneskerettighedssituationen og den vigende plads til det russiske civilsamfund og henstiller indtrængende til, at den fastholder ytrings- og forsamlingsfriheden ved at sørge for, at den lovgivning, der regulerer civilsamfundet, bringes i overensstemmelse med Ruslands europæiske og internationale forpligtelser, og at den tager hurtige og effektive skridt til at fremme et gunstigt arbejdsklima for menneskerettighedsorganisationer og uafhængige velgørende organisationer, som beskæftiger sig med at fremme de kulturelle forbindelser mellem Rusland og EU's medlemsstater og bringe intimidering og chikane af menneskerettighedsforkæmpere til ophør og afstå fra skærpede administrative foranstaltninger mod disse organisationer; h) at opfordre den russiske regering til fuldt ud at respektere mediefriheden og garantere, at uafhængige medier kan nyde godt af politiske og økonomiske vilkår for at kunne fungere normalt; indtrængende at opfordre den russiske regering til at sætte en stopper for den fortsatte vold mod og forfølgelse af journalister; i) at minde om præsident Medvedevs offentlige tilsagn om at styrke retsstatsprincippet i Rusland og udtrykke bekymring over uafhængigheden af Ruslands retsvæsen og retssystem; j) at indtage den holdning, at den ordinære, halvårlige menneskerettighedshøring EU-Rusland ikke er fremkommet med mærkbare resultater siden starten i 2005 og skal revideres for at give mulighed for en væsentlig og resultatorienteret dialog om mindretals- og menneskerettighedsspørgsmål både i Rusland og EU og om samarbejdet mellem EU og Rusland om menneskerettighedsspørgsmål i internationale fora; k) at insistere derfor på en gennemgribende revision af menneskerettighedsdrøftelserne mellem EU og Rusland, herunder oprettelsen af en formel rolle for uafhængige ngo'er fra Rusland og EU, involveringen af tjenestemænd fra alle relevante ministerier i den russiske regering, og at der sættes en stopper for, at den russiske regering udsteder separate erklæringer; l) at appellere til myndighederne i Den Russiske Føderation om at garantere eksistensen af og bæredygtig udvikling af den traditionelle livsstil, kultur og sprog for den oprindelige befolkning inden for dens grænser; m) indtrængende at opfordre den russiske regering til fuldt ud at efterleve Den Europæiske Menneskerettighedsdomstols afgørelser, hvilket giver mulighed for at fremme ansvarligheden for tidligere overgreb og sikre, at igangværende overtrædelser standses; n) at udtrykke kraftig bekymring over situationen i Tjetjenien, hvor det ikke er lykkedes Kadirovs styre at skabe fred og forsoning, men derimod frygt og undertrykkelse, som har elimineret civilsamfundet og undertrykt enhver åben og demokratisk meningstilkendegivelse, og at kræve en reel politisk løsning; o) at understrege, at »programmet til støtte af russiske landsmænd«, som støttes af myndighederne i Den Russiske Føderation, ikke bør misbruges som et instrument til at styrke politisk indflydelse i visse af EU's medlemsstater; p) at fortsætte med at fastholde støtten til Ruslands tiltrædelse af WTO og støtte den yderligere åbning af russisk økonomi; at se Ruslands fulde overholdelse af WTO-reglerne som en nødvendig forudsætning og en mindstenorm for oprettelsen af en frihandelszone mellem EU og Rusland, som fortsat er et mål på lang sigt; q) at udtrykke glæde over de seneste ændringer, men samtidig kræve, at der skabes yderligere forbedringer inden for lovgivning og retshåndhævelse hvad angår beskyttelse af intellektuel, industriel og kommerciel ejendomsret for at øge konkurrenceevnen og skabe et attraktivt investeringsklima idet de lovgivningsmæssige systemer tilnærmes de højeste internationale standarder og normer; indtrængende at opfordre de russiske myndigheder til, forud for Ruslands fremtidige medlemskab af WTO, at tilnærme afsnit IV i den russiske civilret om intellektuel ejendomsret og relevante proceduremæssige håndhævelsesregler til WTO's bestemmelser og de internationale aftaler, navnlig den internationale aftale om handelsrelaterede aspekter af intellektuelle ejendomsrettigheder (TRIPS), samt at sikre fuld gennemførelse heraf for effektivt at bekæmpe varemærkeforfalskning og piratkopiering; r) at insistere på, at energichartertraktaten, som en eksisterende traktat, der er juridisk bindende for Rusland og for alle EU's medlemsstater, bør danne grundlag for forbindelserne på energiområdet, og at energichartertraktaten og dets transitprotokol indarbejdes i den nye aftale og samtidig at gentage opfordringen til Rusland om at øge sin forpligtelse over for en regelbaseret linje ved at ratificere energichartertraktaten og undertegne og ratificere transitprotokollen, idet der tages hensyn til Parlamentets holdning om, at partnerne burde have mulighed for at forhandle om ordlyd, der strækker sig ud over energichartertraktatens indhold hvad angår samarbejdets omfang og de områder, der hører ind under det, men at aftalen under ingen omstændigheder bør være mindre omfattende end det, parterne allerede har forpligtet sig til inden for rammerne af den nuværende partnerskabs- og samarbejdsaftale; s) inden for rammerne af forhandlingerne om den nye aftale at afslutte forhandlingerne om transitprotokollen til energichartertraktaten og at opfordre Rusland til at undertegne den med henblik på at indføre retlige rammer for transit af energiforsyninger mellem de parter, som følger af det, der allerede er indført for energichartertraktaten; t) at understrege behovet for behørige miljøkonsekvensanalyser af alle energirelaterede infrastrukturprojekter med henblik på at garantere, at internationale miljøbeskyttelsesstandarder overholdes; i denne forbindelse indtrængende at opfordre Den Russiske Føderation til at ratificere Espoo-konventionen og den tilhørende protokol om strategisk miljøvurdering; u) at kræve en styrkelse af effektiviteten og kapaciteten til krisereaktion i energidialogen mellem EU og Rusland, at øge gennemsigtighed, gensidighed og investeringssikkerhed og således at øge energiforsyningssikkerheden og at understrege behovet for at etablere mekanismer for et system og en tvistbilæggelsesmekanisme på energiområdet, som er baseret på gennemsigtige regler; v) at erindre om tvistbilæggelsesmekanismen i energichartertraktaten, som allerede er undertegnet af de to partnere Rusland og Ukraine; w) at indføre en klar adfærdskodeks for forbindelserne mellem EU, Rusland og landene i det delte naboskab, herunder bestemmelserne for respekten for alle europæiske staters suveræne uafhængighed, en forpligtelse til en fredelig bilæggelse af tvister og viljen til at løse fastlåste konflikter; x) at opgradere den eksisterende politiske dialog for at tilskynde til drøftelser af »hårde sikkerhedsspørgsmål«, som ofte er det centrale i uenigheder mellem EU og Rusland, men som uden tvivl påvirker den europæiske og globale sikkerhed, og at understrege behovet for multilateral våbenkontrol og –reduktion samt for ikkespredningsordninger; y) at opfordre den russiske regering til – sammen med EU og de andre medlemmer af kontaktgruppen for Kosovo – at yde et positivt bidrag til at finde en varig politisk løsning på spørgsmålet om Kosovos fremtidige status og for yderligere at øge stabiliteten i Vestbalkan; z) at opfordre den russiske regering til at demonstrere sit engagement på konstruktiv fredelig vis i forbindelse med klarlæggelsen af »modaliteterne for sikkerhed og stabilitet i Abkhasien og Sydossetien« sammen med Georgien og EU, som man enedes om i aftalen af 12. august 2008; at opfordre den russiske regering til at give håndgribelige forsikringer om, at Rusland ikke vil ty til magtanvendelse mod nogen af sine naboer; aa) at give udtryk for bekymring over den russiske regerings beslutning om at anerkende Abkhasien og Sydossetien som suveræne stater, og at undertegne aftaler om militær assistance og samarbejde med de facto-myndighederne i disse to georgiske provinser og etablere militærbaser i disse områder, eftersom disse skridt undergraver Georgiens territoriale integritet, som det fremgår af relevante FN-resolutioner; at opfordre Rusland på ny til at ophæve sin beslutning og fastholde, at Ruslands ikke kan betragtes som en neutral mægler i fredsprocessen; indtrængende at opfordre den russiske regering til at sikre, at EU's observatører får fuld adgang til alle konfliktramte områder i overensstemmelse med mandatet for EU's observatørmisssion; ab) at insistere på, at målsætningen om at indføre visumfri indrejse over for Rusland forfølges i lyset af Rådets forordning (EF) nr. 539/2001 (17), som fastslår, at fritagelse for visumpligt forudsætter en individuel vurdering af en række forskellige kriterier, herunder bl.a. illegal indvandring, offentlig orden og sikkerhed samt EU's forbindelser med tredjelande, samtidig med at der også tages hensyn til den regionale sammenhæng og til gensidighedsprincippet, idet der tages højde for, at forbindelserne mellem EU og hvidlistede tredjelande er karakteriseret ved en særlig politisk dimension, da det er en forudsætning, at disse tredjelande skal nå et passende niveau med hensyn til demokratiske værdier og grundlæggende rettigheder; ac) at insistere på, at visumlempelse for studerende, forskere og forretningsfolk bør være en prioritet for at fremme mellemfolkelige kontakter; dog at insistere på, at ethvert yderligere liberalisering af visumordningen med Rusland vil være betinget af en tilsvarende liberalisering af visaordningerne med ENP-landene for at undgå eventuelle uoverensstemmelser; ad) i henhold til aftalen mellem EU og Rusland om lettelse af udstedelsen af visa til kortvarigt ophold at anmode de russiske myndigheder om et klart tilsagn om at reducere bureaukratiske hindringer, der anvendes ensidigt over for alle rejsende, såsom kravene om at man skal have en invitation og sørge for registrering i forbindelse med indrejse; at erindre om, at de senere års ændringer af de russiske visumregler og russernes ophør med at udstede etårige forretningsvisa kan have negative konsekvenser for de forretningsmæssige og kommercielle forbindelser mellem EU og Rusland; endvidere at erindre om Parlamentets holdning om, at bedre og sikrere rejser for ihændehavere af russiske pas udelukkende bør gælde for borgere med bopæl i Rusland; ae) omgående at behandle problemerne vedrørende transit og visum for så vidt angår Kaliningrad, eventuelt ved at lade hele Kaliningradregionen være omfattet af reglerne for lokal grænsetrafik; af) at insistere på, at forbindelserne mellem EU og Rusland er baseret på principperne om liberaliserede og åbne markeder og investeringsrettigheders gensidighed mellem partnerne, og derfor at kræve, at den russiske regering til gengæld for tætte og gunstige økonomiske bånd garanterer udenlandske investorers ejendomsrettigheder og reviderer loven om strategiske sektorer fra 2008, som giver den russiske stat vide beføjelser til at diskriminere udenlandske investorer, mens EU's indre marked er frit åbent for russiske investorer; at kræve, at loven om investering i strategiske sektorer er forenelig med Ruslands nuværende og fremtidige forpligtelser inden for WTO og i den nuværende partnerskabs- og samarbejdsaftale; ag) inden for rammerne af de igangværende WTO-tiltrædelsesforhandlinger at opfordre de russiske myndigheder til ikke at suspendere visse allerede forhandlede og aftalte forpligtelser og til fuldt ud at respektere aftalen mellem EU og Rusland fra 2004 om WTO-tiltrædelse ved at fjerne alle diskriminerende gebyrer, specielt for så vidt angår jernbanegods samt til at afskaffe eksportafgifter på ubehandlet tømmer; ah) at opfordre Rusland til at overholde sit tilsagn om at afvikle betalingen for overflyvning af Sibirien og undertegne den aftale herom, som blev indgået på topmødet i Samara; ai) at drøfte med den russiske regering dens planer for udvikling af frihandelsaftaler med nogle lande, som kan have betydning for etableringen af et fælles økonomisk område med Rusland; aj) at tage en række shippingrelaterede anliggender op med den russiske regering, herunder fri passage gennem Pilawastrædet, adgang for EU’s skibe til at gennemsejle det nordrussiske territorialfarvand på vej til Asien og de potentielle miljørisici, der er forbundet med bl.a. den øgede tankskibstrafik i Østersøen; ak) sammen med den russiske regering at løse problemerne vedrørende flaskehalse ved den fælles EU-grænse, som stadig er en alvorlig hindring for handelen og de økonomiske forbindelser mellem EU og Rusland; ak) at anmode Den Russiske Føderation om at samarbejde konstruktivt med EU for at løse udbryderområdernes status, herunder Transdnestrien, og at bidrage til at styrke den moldoviske regerings suverænitet som et nødvendigt krav for stabiliteten i en central grænseregion i EU; at understrege, at et fremskridt på dette område afhænger af tilbagetrækningen af de russiske tropper, der er stationeret i Moldova, hvilket Rusland bl.a. gav tilsagn om på OSCE's topmøde i Istanbul i 1999; am) samtidig med at de positive aspekter ved intensiveringen af det videnskabelige samarbejde mellem EU og Rusland anerkendes, at opfordre til yderligere omfattende analyser af (de sikkerhedsrelaterede) konsekvenser af Ruslands mulige tilknytning til det syvende rammeprogram; an) at udarbejde uformelle retningslinjer om, hvordan principperne om solidaritet og gensidig ansvarlighed kunne understøtte forbindelserne mellem EU og Rusland med henblik på at udarbejde en mere forenet og konsekvent politik over for Rusland;